MedLife a anunțat semnarea actului adițional privind majorarea limitei de credit cu o sumă suplimentară de 50 milioane euro, conform aprobării primite din partea acționarilor în cadrul AGEA din 22 decembrie 2023, valoarea totală a capitalului împrumutat ajungând astfel la 268,3 milioane de euro.
Sindicatul de bănci care a semnat majorarea limitei de credit este format din Banca Comercială Română, în calitate de coordonator, aranjor principal mandatat, agent de documentație, agent de facilitate și garanții și finanțator, Raiffeisen Bank și BRD Groupe Societe Generale, în calitate de aranjori principali mandatați și finanțatori și Banca Transilvania și ING Bank N.V. Amsterdam Sucursala București, în calitate de aranjori principali și finanțatori.
"Există, în continuare, oportunități relevante în piață care ar permite Grupului să mențină tendința curentă de expansiune și consolidare a pieței de servicii medicale, concomitent cu captarea de profitabilitate suplimentară. Păstrând o abordare prudentă, ne dorim să evaluăm aceste oportunități, fondurile suplimentare urmând a fi utilizate cu precădere pentru derularea proceselor de M&A, cu focus pe achiziții de companii profitabile care în mare măsură nu vor afecta indicatorii de profitabilitate și îndatorare la nivel de Grup", a declarat Mihai Marcu, președinte și CEO al Grupului MedLife.
Citeste si:
De altfel, anul trecut, compania a investit în tehnologie, deschizând la finalul anului un spital de mari dimensiuni în București, Provita-Nord, a modernizat și extins gradual spitalul Medical Park din București, a investit în clinici noi de radioterapie în Brăila și Vâlcea, precum și în trei noi roboți chirurgicali în diferite locații din țară și a demarat, în premieră în Europa Centrală și de Est, transportul cu drone pentru probele biologice.
" Suplimentarea de 50 de milioane de euro a creditului sindicalizat va fi folosită pentru susținerea strategiei de expansiune și achiziții MedLife, care mai departe se traduce în îmbunătățirea accesului la servicii medicale de top și în creșterea capacității sectorului de a răspunde nevoilor de sănătate ale populației", a declarat și Alina Cernat, șef departament Larg Consum și Servicii BCR.
Citeste si:
După o perioadă intensă de achiziții și dezvoltare organică, urmează o perioadă de consolidare și eficientizare a activităților la nivel de grup cu o orientare puternică către servicii medicale reziliente la perioade economice mai puțin favorabile. În paralel, reprezentanții Grupului susțin că vor aloca o atenție sporită consolidării marjelor de profitabilitate și reducerii graduale a raportului Datorie Netă/EBITDA în vederea dezvoltării echilibrate a businessului.
"Ne uităm cu atenție la 2024, continuăm să ne concentrăm pe consolidarea și optimizarea companiilor din cadrul Grupului MedLife, având în vedere că această strategie și-a dovedit eficiența la nivelul anului trecut. Suntem dedicați continuării acestui trend de business sănătos cu o creștere solidă, intrând într-un ciclu de creștere graduală a marjelor și un nivel al datoriilor ușor mai scăzut în următoarele 12-18 luni", a mai spus Mihai Marcu.
Citeste si:
MedLife a încheiat 2023 cu o cifră de afaceri consolidată pro-formă în valoare de 453 milioane de euro, în creștere cu 25% față de aceeași perioadă a anului precedent, înregistrând un avans de două cifre pentru majoritatea segmentelor de business. Concomitent, compania a reușit să își recupereze gradual o mare parte din marginile pierdute ca urmare a investițiilor din ultimii ani.
În prezent, Grupul MedLife deține cea mai puternică rețea de diagnostic și tratament din România, cu 700 locații proprii și partenere la nivel național și peste 6,5 milioane de pacienți unici care au apelat la servicii de prevenție, wellness, tratament și spitalizare. Totodată, peste 800.000 de angajați beneficiază de abonamente de servicii medicale prin intermediul abonamentelor MedLife.
Compania operează cea mai extinsă reţea de clinici, una din marile reţele de laboratoare medicale, spitale generale şi specializate şi are cea mai mare bază de clienţi corporate pentru Pachete de Prevenţie în Sănătate din țară.
Citeste si:
Sursa foto: Shutterstock / Dragos Asaftei
Te-ar putea interesa și: